Телдәр ни тиклем үҙенсәлекле булған кеүек, ижади ҡараш менән һуғарылған бар сығыштар ҙа шул тиклем үк уникаль килеп сыҡты. Тыңлаусыларға киң билдәле телдәр менән бер рәттән ҡолаҡҡа ятыраҡ булған экзотик телдәр тураһында мәғлүмәттәр ҙә тәҡдим ителде. Быйылғы фестивалдең сағыу үҙенсәлеге итеп уның форматының киңәйеүен билдәләп үтергә кәрәк. Традицион презентацияларҙы тулыландырған 75 оҫталыҡ дәресе һәм фәнни-популяр лекциялар тыңлаусыларҙың телдәр тураһында белемдәрен тағы ла киңәйтеүгә булышлыҡ итте. Фестивалдең икенсе ҡыҙыҡлы үҙенсәлеге шунда булды: унда ҡатнашыусылар араһында конкурс ойошторолдо. Был конкурс һөҙөмтәләре буйынса иң күп тауышты Благовещен ҡалаһынан килгән делегация йыйҙы. Күп профилле колледж уҡытыусыһы Туйгилдина Ирина Георгиевна етәкселегендә балалар үҙҙәренең туған мари теле буйынса бик ҡыҙыҡлы презентация әҙерләгәндәр. Ә республикабыҙҙың Мишкә ауылы һәм Ижевск ҡалаһы делегацияларының сығыштары тамашасы һөйөүе призы менән билдәләнде.